Il-Parlament Ewropew qed jimmobilizza fondi addizzjonali biex jgħin lill-pajjiżi tal-Unjoni Ewropea li huma milquta l-aktar mill-pandemija tal-Coronavirus. F'sessjoni plenarja straordinarja fis-26 ta' Marzu, il-Membri tal-PE approvaw proposta tal-Kummissjoni Ewropea li tippermetti lill-istati membri jitolbu għajnuna finanzjarja mill- Fond ta' Solidarjetà tal-UE fil-ġlieda tagħhom kontra l-Covid-19. Il-proposta hija parti minn sett ta' miżuri tal-Unjoni Ewropea għall-mobilizzar tar-riżorsi baġitarji eżistenti kollha biex jgħinu lill-pajjiżi Ewropej jindirizzaw il-pandemija. Il-Kummissjoni tipproponi li l-kamp ta' applikazzjoni tal-Fond ta' Solidarjetà jiġi estiż biex jinkludi kriżijiet maġġuri tas-saħħa pubblika mal-emerġenzi koperti inizjalment. L-istati membri l-aktar milquta għandhom ikollhom aċċess għal appoġġ finanzjarju sa EUR 800 miljun fl-2020. L-appoġġ jiġi deċiż fuq bażi ta' każ b'każ. Is-solidarjetà tal-UE L-għan ewlieni tal-Fond ta' Solidarjetà tal-UE, li nħoloq b'reazzjoni għall-għargħar gravi fl-Ewropa Ċentrali fl-2002, huwa li jipprovdi għajnuna finanzjarja lill-Istati Membri tal-UE fl-indirizzar ta' diżastri naturali. Fl-ambitu tar-regoli attwali, l-FSUE jista' biss jappoġġa l-irkupru minn diżastri bħall-għargħar, nirien tal-foresti, , terremoti u perjodi ta' nixfa. Emerġenzi tas-saħħa pubblika bħall-Covid-19 ma jagħmlux parti mill-ambitu tiegħu. Taħt ir-regoli l-ġodda, operazzjonijiet pubbliċi ta' emerġenza u ta' rkupru, bħar-restawr tal-ordni tat-tħaddim tal-infrastrutturi, it-tindif taż-żoni u l-provvista ta' akkomodazzjoni temporanja għan-nies, għadhom eleġibbli għall-finanzjament. Ir-regoli se jiġu estiżi biex ikopru l-għajnuna lill-popolazzjoni f'każ ta' kriżijiet tas-saħħa u biex ikopru l-miżuri biex jitrażżan it-tixrid ta' mard li jittieħed. Bejn l-2002 u l-2018, il-FSUE ġie mobilizzat 87 darba (fi 23 Stat Membru u f'pajjiż kandidat wieħed) biex jappoġġa l-irkupru u r-ritorn rapidu għal kundizzjonijiet normali. Aqsam din il-kwotazzjoni ma' ħaddieħor: Għal aktar informazzjoni Il-proċedura leġiżlattiva Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF